**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Κοινή Συνεδρίαση Ομάδων Εργασίας “Surveillance” και “Ιnformation Technology IT”.**

Συνεδρίαση μέσω τηλεδιάσκεψης: Τετάρτη 12 Νοεμβρίου 2020 12.00-13.30 (ώρα Βρυξελλών).

Ελληνική Αντιπροσωπεία: Μαρία Σταματογιάννη, Αλέξης Αναγνωστάκης,

----------------------------------

Σύνοψη των πλέον σημαντικών.

Μετά από διαλογική συζήτηση, εγκρίθηκε, χωρίς διαφωνία, το σχέδιο Κατευθυντήριων Οδηγιών της CCBE αναφορικά με τη χρήση εργαλειών απομακρυσμένης εργασίας (τηλεργασίας) για δικηγόρους και δικαστικές διαδικασίες, όπως προηγουμένως είχε διαμορφωθεί σε κοινές συζητήσεις μεταξύ των δύο ομάδων εργασίας. (CCBE guidance regarding the use of remote working tools by lawyers and remote justice proceedings). (*Σημείο 1 της Ημερήσιας Διάταξης)*

Εγκρίθηκαν τα Πρακτικά της από 30 Σεπτεμβρίου 2020 Συνεδρίασης. (*Σημείο 2 της Ημερήσιας Διάταξης).*

Αποφασίστηκε να μην υπάρξει συνέχεια εκ μέρους της Ομάδας όσον αφορά τις Απoφάσεις του Δικαστηρίου της Ευρωπαικής Ένωσης που αναφέρονται στο *Σημείο 3 της Ημερήσιας Διάταξης. (Judgement on Case C-623/17 Privacy International, Joined Cases C-511/18 La Quadrature du Net and Others and C-512/18 French Data Network and Others, and Case C-520/18 Ordre des barreaux francophones et germanophone and Others)*

Τη συζήτηση απασχόλησε το θέμα περί της δυνατότητας πρόσβασης των κρατικών αρχών σε συνομιλίες κρυπτογραφημένου χαρακτήρα (που ήδη παρέχονται στο κοινό από παρόχους κοινωνικών δικτύων κλπ) για λόγους δημοσίου συμφέροντος, πρόληψης και καταστολής εγκληματικότητας κλπ.

Η άνω πρόσβαση σχεδιάζεται να γίνεται μέσω της αποδυνάμωσης των υφιστάμενων προδιαγραφών κρυπτογράφησης παρά των εταιρειών ώστε να υπάρχουν αδυναμίες των συστημάτων πχ “Backdoors” που θα τυγχάνουν εκμετάλλευσης παρά των αρχών για άμεση πρόσβαση στις συνομιλίες.

Η σχετική συζήτηση αποτυπώνεται σε σχετικό έγγραφο της Γερμανικής Προεδρίας για το θέμα.

Η Γερμανική Προεδρία θεωρεί μεν την άνω στοχευμένη αποδυνάμωση ως μη επιθυμητή επιλογή, πλην όμως τονίζει την ανάγκη να υπάρξουν νομικές και τεχνικές λύσεις μέσω διαλόγου με τους παρόχους, τα κράτη μέλη, την ακαδημαική κοινότητα και άλλους.

Ο Πρόεδρος Iain MITCHELL ζήτησε τις απόψεις και τα σχόλια των αντιπροσωπειών, προς τούτο.

Θέση του αντιπροσώπου του ΔΣΑ Αλέξη Αναγνωστάκη είναι πως πρέπει να υπαρξει Παρέμβαση της CCBE αναφορικά με το θέμα. Θα πρέπει αρχικά να ζητηθούν εξηγήσεις παρά της Προεδρίας, για τη φύση, το χαρακτήρα και την σχεδιαζόμενη έκταση της άνω “αποδυνάμωσης” της ασφάλειας των συνομιλιών των ευρωπαίων πολιτών καθώς και για τους λόγους που τη συνοδεύουν.

Σε κάθε περίπτωση, καθώς το θέμα αφορά τα προσωπικά δεδομένα και τα δικαιώματα εκατομμυρίων πολιτών, κάθε παρέμβαση των κρατικών αρχών σε ιδιωτικές συνομιλίες πολιτών, θα πρέπει να έχει προηγουμένως να έχει υποστεί τον πρόσφορο δικαστικό έλεγχο για την αναγκαιότητα και τη σκοπιμότητα, για να κριθεί το υπέρτερο δημόσιο αγαθό που τυχόν διακυβεβεύεται.

Επίσης πρέπει να τηρείται η αρχή της αναλογικότητας, σε πλήρως αναγκαίες περιπτώσεις, με ειδική αιτιολογία προς τούτο, με σεβασμό των υπερασπιστικών και ατομικών δικαιωμάτων του προσώπου του οποίου η συνομιλία υποκλέπτεται παρά των αρχών.

Και βέβαια η όλη διαδικασία να υπόκειται σε δυνατότητα επανεξέτασης αυτής από δικαστικό όργανο, για το πρόσφορο και αναγκαίο της συνέχισης αυτής.

Άλλες αντιπροσωπείες τόνισαν την ανάγκη τήρησης της αρχής της αναλογικότητας, θυμίζοντας ότι το θέμα έχει ξανααπασχολήσει τη CCBE, όπως αποτυπώθηκε στα προηγούμενα paper για θέματα εθνικής ασφάλειας κλπ.

Ο πρόεδρος κατέληξε στο να ετοιμαστεί μια τοποθέτηση της CCBΕ σχετικά με το θέμα με ερώτημα εξηγήσεων αρχικά, με έκφραση των αναγκαίων ανησυχιών κλπ και αναφορά σε προηγούμενες έγγραφες τοποθετήσεις της CCBE.

Αναφορικά με τα σημεία 5-8 της Ημερήσιας Διάταξης, δεν αξιολογήθηκε πως υπάρχουν εξελίξεις που να δικαιολογούν περαιτέρω συζήτηση επ’ αυτών.

Επόμενη συνεδρίαση της Επιτροπής ορίστηκε η 19η Ιανουαρίου 2021, πιθανότατα με διαφορετικό πρόεδρο της ομάδας καθώς ο νυν πρόεδρος Iain MITCHELL προτίθεται να αποχωρήσει.

Για την Ελληνική Αντιπροσωπεία

Αλέξης Αναγνωστάκης